“ตลาดน้ำฉ่า” แหล่งท่องเที่ยวแห่งใหม่ที่โคราช สะท้อนวิถีชีวิตชนบท
“ตลาดน้ำฉ่า” แหล่งท่องเที่ยวแห่งใหม่ที่โคราช สะท้อนวิถีชีวิตชนบท               อำเภอขามทะเลสอ เป็นอำเภอขนาดเล็ก มีต้นทุนทางธรรมชาติน้อย ไม่ค่อยมีคนรู้จัก บ้านน้ำฉ่า หมู่ที่3 ตำบลโป่งแดง อำเภอขามทะเลสอ มีความพร้อมทั้งด้านคนและสถานที่ ผนวกกับความต้องการของชาวบ้านน้ำฉ่าที่จะพัฒนาพื้นที่ริมลำตะคอง บริเวณประตูระบายน้ำให้เป็นแหล่งท่องเที่ยวพักผ่อน และเป็นตลาดจำหน่ายสินค้าตามโครงการประชารัฐ เพื่อเพิ่มมูลค่าผลผลิตทางการเกษตร และสร้างรายได้ให้กับประชาชน                 เสียงบรรยาย : การดำเนินโครงการตลาดประชารัฐ มีแนวคิดการดำเนินงาน “พัฒนาตลาดใหม่ ขยายพื้นที่                    ตลาดเดิม” มีวัตถุประสงค์เพื่อช่วยเหลือเกษตรกร ผู้มีรายได้น้อย ผู้ประกอบการที่ได้รับความเดือดร้อนจากการไม่มีสถานที่ค้าขาย ตลอดจนผู้ประกอบการรายใหม่ อันเป็นนโยบายแนวใหม่ที่ไม่เคยมีมาก่อน ซึ่งไม่ใช่เรื่องง่ายๆ ในการนำนโยบายมาปฏิบัติ จำเป็นต้องใช้ศาสตร์และศิลป์ในการดำเนินการ โดยได้น้อมนำเอาหลักการทรงงานของพระบาทสมเด็จพระเจ้าอยู่หัวในหลวงรัชกาลที่ 9 คือการระเบิดจากข้างใน การมีส่วนร่วม และการยึดหลักประโยชน์ส่วนรวม มาเป็นแนวทางในการขับเคลื่อน                     ที่หมู่บ้านโป่งแดง หมู่ที่ 3 มีตลาดน้ำฉ่า เป็นจุดจำหน่ายสินค้าการเกษตรของชาวบ้าน โดยตลาดน้ำฉ่าแห่งนี้ อยู่ริมลำน้ำลำตะคอง ซึ่งทาง อำเภอขามทะเลสอ ได้มีการทำสะพานไม้ไว้เดินข้ามลำตะคอง และจัดพื้นที่ให้ชาวบ้านได้น้ำพืช ผัก ผลไม้ และอาหารป่านานาชนิดมาวางขาย โดยไม่คิดค่าเช่าแผง เพื่อเป็นการกระตุ้นเศรษฐกิจในระดับชุมชน อีกทั้ง ปัจจุบันยังเป็นแหล่งท่องเที่ยวแห่งใหม่ของจังหวัดนครราชสีมาด้วย                    มาที่ตลาดน้ำฉ่า แห่งนี้ เราจะได้พบกับคุณยายนักประชาสัมพันธ์ประจำตลาด คอยต้อนรับนักท่องเที่ยวที่มาเยือนด้วยไมตรีจิต มีลานเล็กๆให้คนในหมู่บ้านได้มาร้องเพลง พบปะพูดคุย ผลิตภัณฑ์ที่นำมาจำหน่าย ได้แก่ พืชผักปลอดสารพิษ ผลไม้ตามฤดูกาล ขนมไทย อาหารพร้อมทาน อาหารแห้ง อาหารแปรรูป ผลิตภัณฑ์แปรรูปต่างๆ เช่น เส้นหมี่น้ำฉ่า เหนียวนุ่ม หมี่อ่อนสอดไส้ ยำหมี่อ่อนอาหารพื้นบ้านที่หาทานได้ยาก ชมธรรมชาติริมลำตะคอง ไร่นา สวนผลไม้ วิถีเกษตรกรรม เปิดจำหน่ายในวันเสาร์ วันอาทิตย์ และวันหยุดนขัตฤกษ์ เวลา 09.00น. เป็นต้นไป                   สิ่งที่ได้รับ ชาวบ้านน้ำฉ่า มีคุณภาพชีวิตที่ดี มีรายได้จากการจำหน่ายสินค้าเพิ่มมากขึ้น และที่สำคัญ คือ ทุกคนได้ทำกิจกรรมทางสังคมร่วมกัน เช่น พัฒนาทำความสะอาดตลาด ร่วมกันนำสินค้ามาจำหน่ายให้กับนักท่องเที่ยว บ้างก็ช่วยซื้อสินค้ากันและกัน พบปะแลกเปลี่ยนเรียนรู้จากคนในหมู่บ้านและนักท่องเที่ยวที่มาจากถิ่นอื่น คนเฒ่าคนแก่ออกนอกบ้านพบปะผู้คน ได้พูดคุยสารทุกข์ สรวลเสเฮฮา สุขภาพจิตและสุขภาพกายก็ดีตามไปด้วย สร้างความสุขให้ทุกคน สังคมในหมู่บ้านสงบสุข สามัคคีปรองดอง เพิ่มรายได้ให้คนในชุมชน หมู่บ้าน ตำบล อำเภอ มีชื่อเสียง เป็นที่รู้จักมากยิ่งขึ้น